Eskom sê hy mág fase 5 tot 8 instel | Netwerk24
Deur Elvira Wood 20 Maart 2019 11:58
Eskom mag fase 5- tot fase 8-beurtkrag instel selfs al het Nersa dit nog nie goedgekeur nie.Foto: Unsplash
Eskom mág fase 5- tot fase 8-beurtkrag instel, selfs al het die Nasionale Energiereguleerder (Nersa) die skedules daarvoor nog nie goedgekeur nie.
Netwerk24 het Eskom reeds in November 2018 genader oor dié bykomende fases wat stil-stil op sy webtuiste hul opwagting gemaak het. Toe het Eskom gesê dis nog nie amptelik goedgekeur nie.
Woensdag het ’n woordvoerder van Eskom per e-pos bevestig dis steeds nie goedgekeur nie.
“Die bygewerkte gedragskode (NRS048-9) is aan die publiek beskikbaar gestel vir konsultasie en om amptelik deur Nersa goedgekeur te word.
“Dit is vroeg in 2017 formeel deur die elektrisiteitsektor aangepas. Daar is destyds met Nersa ooreengekom dat die aanbevole fase 5 tot fase 8 (indien nodig) ingestel sal word aangesien daar nie ander riglyne vir die hantering van noodlasvermindering ná fase 4 is nie.”
Die energiekenner Ted Blom het Dinsdag gesê Suid-Afrika is eintlik reeds in fase 5, hoewel die beurtkragskedules vir fase 4 geld. In fase 4 moet Eskom 4 000 MW krag bespaar, maar die vraag oorskry vermoë tans by tye met 4 900 MW.
“Kragtens die Wet op Rampbestuur, sowel as die netwerkkode, word die stelseloperateur gemagtig om dié besluit te neem,” sê Eskom.
“Die alternatief sal ’n nasionale ineenstorting van die netwerk of ongeskeduleerde beurtkrag beteken.
“Laasgenoemde kan moontlik kritieke bedrywe soos hospitale en diepvlakmyne, sowel as die veiligheid van die nasionale kragstelsel, in gevaar stel.”
Kragtens die Wet op Rampbestuur, sowel as die netwerkkode, word die stelseloperateur gemagtig om dié besluit te neem.
Eskom sê dat indien daar ná die konsultasieproses besluit word om veranderinge aan fase 5 tot fase 8 aan te bring, sal die hersiene skedules gepubliseer word.
Indien fase 8 realiseer, sal dit beteken jy kan tot 17 uur per dag sonder krag wees, hoewel nie aaneenlopend nie.
Fase 4-beurtkrag is Woensdag weer van 09:00 tot 23:00 ingestel.
Meer oor: Eskom | Nersa | Beurtkrag | Elektrisiteit | Energie
Redes vir beurtkrag is oëverblindery